รัฐบาลไทย-ข่าวทำเนียบรัฐบาล-รพ.นาวังเฉลิมพระเกียรติฯ จัดมหกรรมสุขภาพด้านการแพทย์เฉพาะทางมะเร็งครบวงจร พร้อมโชว์ศักยภาพการเป็นรพ.อัจฉริยะรองรับนโยบายบัตรประชาชนใบเดียวรักษาทุกที่
วันอาทิตย์ที่ 3 ธันวาคม 2566
รพ.นาวังเฉลิมพระเกียรติฯ จัดมหกรรมสุขภาพด้านการแพทย์เฉพาะทางมะเร็งครบวงจร พร้อมโชว์ศักยภาพการเป็นรพ.อัจฉริยะรองรับนโยบายบัตรประชาชนใบเดียวรักษาทุกที่
โรงพยาบาลนาวังเฉลิมพระเกียรติ 80 พรรษา จ.หนองบัวลําภู หนึ่งในโรงพยาบาลอัจฉริยะต้นแบบตาม Quick Win ของ “หมอชลน่าน” รัฐมนตรีว่าการกระทรวงสาธารณสุข จัดมหกรรมสุขภาพให้บริการประชาชนโดยแพทย์เฉพาะทางหลากหลายสาขา
โรงพยาบาลนาวังเฉลิมพระเกียรติ 80 พรรษา จ.หนองบัวลําภู หนึ่งในโรงพยาบาลอัจฉริยะต้นแบบตามQuick Win ของ “หมอชลน่าน” รัฐมนตรีว่าการกระทรวงสาธารณสุข จัดมหกรรมสุขภาพให้บริการประชาชนโดยแพทย์เฉพาะทางหลากหลายสาขา พร้อมมอบรถเข็นจากสถาบันสิรินธรฯ ให้กับผู้พิการจํานวน 10 คันโชว์ศักยภาพรองรับนโยบายยกระดับ 30 บาท บัตรประชาชนใบเดียวรักษาทุกที่
วันนี้ (3 ธันวาคม 2566) ที่โรงพยาบาลนาวังเฉลิมพระเกียรติ 80 พรรษา จ.หนองบัวลําภู นพ.ชลน่าน ศรีแก้วรัฐมนตรีว่าการกระทรวงสาธารณสุข พร้อมด้วย นพ.โอภาส การย์กวินพงศ์ ปลัดกระทรวงสาธารณสุข และคณะผู้บริหาร ร่วมเปิดมหกรรมสุขภาพด้านการแพทย์เฉพาะทางมะเร็งครบวงจร ในโรงพยาบาลนาวังฯ ซึ่งเป็น 1 ใน 11 โรงพยาบาล ที่มูลนิธิเทพรัตเวชชานุกูลให้การสนับสนุน และได้รับการประเมินเป็นโรงพยาบาลอัจฉริยะต้นแบบ ระดับเพชร โดยมีการตรวจคัดกรองมะเร็งเต้านม มะเร็งปากมดลูก มะเร็งตับและมะเร็งท่อน้ําดี บริการทันตกรรมเฉพาะทาง ตรวจพัฒนาการเด็ก โรคผิวหนัง ภาวะสมองเสื่อม อัลไซเมอร์และพาร์กินสัน พร้อมมอบรถเข็นจากสถาบันสิรินธรเพื่อการฟื้นฟูสมรรถภาพทางการแพทย์แห่งชาติ ให้กับผู้พิการจํานวน 10 คัน โดยมีประชาชน นักเรียน อสม. ผู้นําชุมชน และบุคลากรสาธารณสุข เข้าร่วมงานกว่า 1,000 คน
นพ.ชลน่าน กล่าวว่า การยกระดับโรงพยาบาลสมเด็จพระยุพราชและโรงพยาบาลเฉลิมพระเกียรติ 80 พรรษา ให้เป็นโรงพยาบาลอัจฉริยะต้นแบบ เป็น 1 ใน 13Quick Win 100 วัน ของกระทรวงสาธารณสุขที่มุ่งสนองพระราชดําริในการดูแลพี่น้องประชาชน ให้ได้เข้าถึงบริการสุขภาพที่สะดวก รวดเร็ว ทั่วถึงและเป็นธรรม โดยโรงพยาบาลนาวังฯ ได้นําเทคโนโลยีมาเพิ่มประสิทธิภาพระบบบริการ ตั้งแต่การส่งเสริม ป้องกัน ตรวจวินิจฉัย ดูแลรักษา ส่งต่อ และเชื่อมโยงจัดการฐานข้อมูลทั้งหมด ภายใต้หลักการของความมั่นคงปลอดภัยทางไซเบอร์ พร้อมรองรับนโยบายยกระดับ 30 บาท บัตรประชาชนใบเดียวรักษาทุกที่ โดยสามารถเข้าถึงข้อมูลผู้ป่วยได้แบบเรียลไทม์ ตรวจวินิจฉัยได้อย่างแม่นยํา ระบบ Smart IPD paperless ช่วยลดข้อผิดพลาดในกระบวนการรักษาและสรุปประวัติการรักษาได้ภายใน 7 วัน ระบบ Smart Ambulance ส่งรถฉุกเฉินออกรับผู้ป่วยได้ทันเวลาและปลอดภัย และยังมีระบบบริการผู้พิการแบบเบ็ดเสร็จ R8NDS นาวังโมเดล ซึ่งได้รับรางวัลชนะเลิศด้านการดํารงชีวิตอัจฉริยะ (Smart Living) “Smart City Solutions Award 2022” ผู้พิการสามารถตรวจรับรองความพิการ ยื่นขอขึ้นทะเบียนกับสํานักงานพัฒนาสังคมและความมั่นคงของมนุษย์จังหวัด และยื่นขอรับเบี้ยผู้พิการจาก อปท. ได้เบ็ดเสร็จที่โรงพยาบาล ช่วยลดระยะเวลารอคอยจาก 5 - 6 วัน เหลือไม่เกิน 1 วัน รวมทั้งช่วยลดความลําบากและค่าใช้จ่ายในการเดินทางได้ถึงประมาณ 2,000 บาทต่อคน
“โรงพยาบาลนาวังฯ ยังขับเคลื่อนนโยบายมะเร็งครบวงจร โดยคัดกรองมะเร็งตับและท่อน้ําดีในประชาชนแล้ว351 คน พบความผิดปกติสงสัยเป็นมะเร็งตับและท่อน้ําดีจํานวน 2 ราย ได้รับการผ่าตัดและรักษาทั้ง 2 ราย และให้บริการฉีดวัคซีนป้องกันมะเร็งปากมดลูกแล้ว 901 ราย คิดเป็น 95.14% รวมทั้งมีการคัดกรองมะเร็งปากมดลูกด้วยวิธีHPV DNA test จํานวน 668 ราย พบความผิดปกติ 32 ราย และตรวจมะเร็งปากมดลูกเพิ่มเติมด้วยวิธี Liquid – Based Cytology (LBC) ด้วย” นพ.ชลน่าน กล่าว
**********************************************3 ธันวาคม 2566